32006R1643
L 308/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1643/2006 НА КОМИСИЯТА
от 7 ноември 2006 година
за определяне на подробни правила за прилагането на режима за предоставяне на помощ при износ на продукти от говеждо и телешко месо, които могат да се ползват със специално третиране при внос в трета страна
(кодифицирана версия)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1254/1999 на Съвета от 17 май 1999 г. относно общата организация на пазара на говеждо и телешко месо (1), и по-специално член 29, параграф 2 от него,
като взе предвид Регламент (ЕИО) № 2931/79 на Съвета от 20 декември 1979 г. относно предоставяне на помощ при износ на селскостопански продукти, които могат да се ползват със специални преференции при внос в трета страна (2), и по-специално член 1, параграф 2 от него,
като има предвид, че:
(1)
Регламент (ЕИО) № 2973/79 на Комисията от 21 декември 1979 г. за определяне на подробни правила за прилагане на режима за предоставяне на помощ при износ на продукти от говеждо и телешко месо, които могат да се ползват със специално третиране при внос в трета страна (3) е бил съществено изменян няколко пъти (4). В интерес на яснота и рационалност посоченият регламент следва да бъде кодифициран.
(2)
Съединените американски щати прилагат специални договорености за годишно количество от 5 000 тона говеждо и телешко месо с произход от Общността, което отговаря на някои изисквания. Едно от изискванията е, че това месо трябва да бъде придружено от сертификат за идентификация, издаден от държавата-членка износител.
(3)
Сертификатите за идентификация трябва да се издават само за 5 000 тона, които се ползват от специалните договорености. Следователно е необходимо да се предвиди разрешение от Комисията преди издаването на лицензия за внос за въпросното месо. В допълнение допустимата разлика, предвидена в член 8, параграф 4 от Регламент (ЕО) № 1291/2000 на Комисията от 9 юни 2000 г. за определяне на общи подробни правила за прилагане на режима на вносни и износни лицензии и сертификати за предварително фиксиране за селскостопански продукти (5), следва да не се прилага за количеството, което превишава това, за което е издадена лицензията.
(4)
Необходимо е да се определят същността на сертификатите за идентификация и необходимите процедури за тяхното използване.
(5)
Мерките, предвидени в настоящия регламент, са в съответствие със становището на Управителния комитет по говеждо и телешко месо,
ПРИЕ НАСТОЯЩИЯ РЕГЛАМЕНТ:
Член 1
1. Настоящият регламент установява подробни правила за прилагане по отношение на износа за Съединените американски щати на 5 000 тона на година на говеждо и телешко месо с произход от Общността, прясно, охладено или замразено, което се ползва от специално третиране.
2. Месото, посочено в параграф 1, трябва да отговаря на изискванията за защита на здравето, определени от третата страна вносител и да са свързани с животни, които са заклани не повече от два месеца преди извършването на митническите формалности по износа.
Член 2
По време на извършване на митническите формалности, свързани с износа, се издава сертификат за идентификация, определен в член 3, по искане на заявителя, при представяне на лицензията за износ, посочена в член 12 от Регламент (ЕО) № 1445/95 на Комисията (6), и ветеринарен сертификат, който показва датата на клане на животните, от които е добито месото, за което е подадено заявление съгласно член 12 от посочения регламент.
Член 3
1. Сертификатът за идентификация се прави, с най-малко едно копие, върху формуляр, чийто образец е посочен в приложение I.
Сертификатът се отпечатва на английски език върху бяла хартия с размери 210 × 297 mm. Всеки сертификат има индивидуален пореден номер, определен от митническата служба, посочена в член 4.
Държавата-членка износител може да изиска всички сертификати, използвани на нейната територия, да бъдат отпечатани на един от нейните официални езици, както и на английски език.
2. Копията носят същия пореден номер като оригинала. Всички подробности, вписани в оригинала и в копията, са напечатани на машина или, ако са написани на ръка, с печатни букви с мастило.
Член 4
1. Сертификатът за идентифициране и копията се издават от митническата служба, където са извършени митническите формалности по износа.
2. Митническата служба, посочена в параграф 1, заверява оригиналния сертификат в съответния раздел и предава сертификата на заинтересованата страна, като запазва копие.
Член 5
Държавите-членки вземат необходимите мерки, за да проверят произхода и естеството на продуктите, за които са издадени сертификати за идентификация.
Член 6
Регламент (ЕИО) № 2973/79 се отменя.
Позовавания на отменения регламент се считат за позовавания на настоящия регламент и се четат съгласно таблицата на съответствието в приложение III.
Член 7
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 ноември 2006 година.